विभिन्न मानसिक रोगमा थरीथरी मनोवैज्ञानिक र अरू लक्षण देखा पर्छन् । अरू बेलाभन्दा र त्यही पृष्ठभूमिका अरू मानिसको भन्दा बोलीव्यवहार, शारिरीक चालढाल असामान्य रूपमा कम वा बेसी हुन सक्छ । जस्तै– नबोल्ने, ज्यादा बोल्ने अथवा नमिल्दो हुने, वयस्क मानिसले पनि बच्चाले जस्तो व्यवहार गर्न थाल्ने आदि । ज्यादा रिस, उत्तेजना, खुसी, चिन्ता, दु:ख अनुभव हुने, धेरै चिन्ता, विचार खेल्ने वा सोच्नै नसकिने वा गलत विचार हावी हुने, ज्ञानेन्द्रियको अनुभवमा गडबडी भई हुँदै नभएका कुरा अनुभूत हुने, एकाग्रता नरहने, सम्झना, बुद्धि, निर्णय क्षमता क्षीण भएर जाने, आफ्नो मन र शरीरको दशाको हेक्का नरहने लक्षण देखा पर्छन् । यस्तै, आफू, आफन्त र भविष्यप्रति नकारात्मक सोच हावी भएर आत्महत्याको विचार र व्यवहार देखा पर्न सक्छ । उदासीनता (डिप्रेसन), छटपटी (एन्जाइटी), दुव्र्यसन, पागलपन (सिजोफ्रेनिया), विस्मृति (डिमेन्सिया), सुस्त मनस्थिति केही मुख्य मनोरोग हुन् । हालसम्ममा पाँच–छ सयखाले मनोरोगका नाम अगाडि आएका छन् ।
